CELEX: 32018R1065
Language: bg
Date: 2018-07-27 00:00:00
Title: Регламент (ЕС) 2018/1065 на Комисията от 27 юли 2018 година за изменение на Регламент (ЕС) № 1178/2011, отнасящо се за автоматично потвърждаване на валидността на издадени в ЕС свидетелства за летателна правоспособност и отнасящо се за обучението за излитане и кацане

30.7.2018   
               
               
                  BG
               
               
                  Официален вестник на Европейския съюз
               
               
                  L 192/31
               
            
         РЕГЛАМЕНТ (ЕС) 2018/1065 НА КОМИСИЯТА
         от 27 юли 2018 година
         за изменение на Регламент (ЕС) № 1178/2011, отнасящо се за автоматично потвърждаване на валидността на издадени в ЕС свидетелства за летателна правоспособност и отнасящо се за обучението за излитане и кацане
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), и по-специално член 7, параграф 6 от него,
         като има предвид, че:
         
                     (1)
                  
                  
                     С Регламент (ЕС) № 1178/2011 на Комисията (2) са определени технически изисквания за сертифицирането на тренировъчни средства за полетна симулация, сертифицирането на пилоти, участващи в експлоатацията на определени въздухоплавателни средства, и сертифицирането на лица и организации, участващи в летателни обучения, проверки и прегледи.
                  
               
                     (2)
                  
                  
                     В резултат от рамп инспекции извън територията на държавите членки, при които е било установено, че членове на полетни екипажи участват в експлоатацията на въздухоплавателни средства, регистрирани в държава членка, различна от държавата членка, издала техните свидетелства за летателна правоспособност, Международната организация за гражданска авиация (ICAO) измени приложение 1 към Чикагската конвенция за международно гражданско въздухоплаване с оглед да улесни автоматичното потвърждаване на валидността на свидетелства за правоуправление въз основа на споразумения между регионални организации за надзор на безопасността.
                  
               
                     (3)
                  
                  
                     Това изменение следва да бъде отразено в Регламент (ЕС) № 1178/2011, така че да се даде възможност за автоматично потвърждаване в трети държави на издадени в ЕС свидетелства за летателна правоспособност. В съответствие с Изменение 174 на Приложение 1 към Чикагската конвенция, точка 1.2.2.3.2.1, следва да има преходен период, за да се даде възможност да бъдат направени промени на съществуващите пилотски свидетелства.
                  
               
                     (4)
                  
                  
                     След влизането в сила на приложение I (Част-FCL) към Регламент (ЕС) № 1178/2011, което е изготвено въз основа на условията, определени в Joint Aviation Requirements — Flight Crew Licensing 1 (Обединени авиационни изисквания — лицензиране за летателна правоспособност 1), JAR-FCL 1, ЕС следва в по-голяма степен базиран на компетентността подход за осигуряване на прилагането на пропорционални и основаващи се на постиженията изисквания за свидетелствата за летателна правоспособност. Поради това изискването за обучение за излитане и кацане при напредналата фаза на курса за обучение за свидетелство за пилот в многочислен екипаж следва да бъде изменено, така че да съответства на препоръките на ICAO в Doc 9868 „Procedures for Air Navigation Services - Training“ („Процедури за въздухоплавателни услуги — обучение“), PANS-TRG.
                  
               
                     (5)
                  
                  
                     Европейската агенция за авиационна безопасност представи в Комисията проект за правила за прилагане, заедно със своето Становище № 16/2016 и Становище № 03/2017.
                  
               
                     (6)
                  
                  
                     Поради това Регламент (ЕС) № 1178/2011 следва да бъде съответно изменен.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Комитета, учреден съгласно член 65 от Регламент (ЕО) № 216/2008 на Европейския парламент и на Съвета,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕС) № 1178/2011 се изменя, както следва:
            
                        1)
                     
                     
                        В член 4 се добавя следният параграф:
                        
                           „9.   За свидетелства, издадени преди 19 август 2018 г., държавите членки трябва най-късно до 31 декември 2022 г. да спазят изискванията, формулирани във втората алинея от буква а) от ARA.FCL.200, изменена с Регламент (ЕС) 2018/1065 на Комисията (*1).
                        
                        
                           (*1)  Регламент (ЕС) 2018/1065 на Комисията от 27 юли 2018 година за изменение на Регламент (ЕС) № 1178/2011, отнасящо се за автоматично потвърждаване на валидността на издадени в ЕС свидетелства за летателна правоспособност и отнасящо се за обучението за излитане и кацане (ОВ L 192, 30.7.2018 г., стр. 31).“"
                        
                     
                  
                        2)
                     
                     
                        Приложение I (част FCL) се изменя, както следва:
                        
                                    а)
                                 
                                 
                                    към FCL.045 се добавя следната буква д):
                                    
                                                „д)
                                             
                                             
                                                Пилот, който възнамерява да пилотира извън територията на ЕС въздухоплавателно средство, регистрирано в държава членка, която е различна от държавата членка, издала свидетелството за летателна правоспособност, трябва да носи със себе си, на печатен носител или в електронен формат, най-новото издадено приложение по ICAO (ICAO attachment), което включва позоваване на регистрационния номер в ICAO на споразумението за признаване на автоматично потвърждаване на валидността на свидетелства за летателна правоспособност, както и списък на държавите, които са страни по това споразумение.“;
                                             
                                          
                              
                                    б)
                                 
                                 
                                    в допълнение 5 точка 11 се заменя със следното:
                                    
                                                „11.
                                             
                                             
                                                Курсовете за обучение трябва да включват поне 12 излитания и кацания, за да се гарантира компетентност. Тези излитания и кацания могат да бъдат намалени на поне шест при условие че преди провеждането на обучението съответната одобрена организация за обучение (АТО) и операторът осигурят следното:
                                                
                                                            а)
                                                         
                                                         
                                                            наличие на процедура за оценяване на необходимото ниво на компетентност на обучавания пилот; и
                                                         
                                                      
                                                            б)
                                                         
                                                         
                                                            наличие на процес за осигуряване на предприемането на коригиращо действие ако оценяването по време на обучението покаже, че това е необходимо.
                                                         
                                                      Тези излитания и кацания трябва да се изпълняват под наблюдението на инструктор и да са с такъв тип самолет, за който ще бъде издадена съответната квалификация.“
                                             
                                          
                              
                  
                        3)
                     
                     
                        Приложение VI (Част ARA) се изменя, както следва:
                        
                                    а)
                                 
                                 
                                    ARA.GEN.105 се изменя, както следва:
                                    
                                                i)
                                             
                                             
                                                вмъкват се следните букви 3а и 3б:
                                                
                                                            „3а.
                                                         
                                                         
                                                            „ARO.RAMP“ означава подчаст RAMP от приложение II към Регламента относно въздушните операции;
                                                         
                                                      
                                                            3б.
                                                         
                                                         
                                                            „Автоматично потвърждаване на валидността“ означава приемането, без да са необходими формалности, от договорна държава по ICAO, включена в съответното приложение по ICAO (ICAO attachment) към свидетелство за летателна правоспособност, издадено от дадена държава в съответствие с приложение I към Чикагската конвенция;“
                                                         
                                                      
                                          
                                                ii)
                                             
                                             
                                                точка 12 се заменя със следното:
                                                
                                                            „12.
                                                         
                                                         
                                                            „Приложение по ICAO“ означава приложение към автоматично потвърдено свидетелство за летателна правоспособност, издадено в съответствие с приложение 1 към Чикагската конвенция, което е споменато в точка XIII от свидетелството за летателна правоспособност;“
                                                         
                                                      
                                          
                              
                                    б)
                                 
                                 
                                    ARA.FCL.200 се изменя, както следва:
                                    буква а) от ARA.FCL.200 се заменя със следното:
                                    
                                                „а)
                                             
                                             
                                                Издаване на свидетелства за правоспособност и квалификации. Компетентният орган издава свидетелства за правоспособност на пилоти и свързаните с тях квалификации, като използва формуляра, установен в допълнение I към настоящата част.
                                                Ако даден пилот възнамерява да пилотира извън територията на ЕС въздухоплавателно средство, регистрирано в държава членка, която е различна от държавата членка, издала свидетелството му за летателна правоспособност, компетентният орган трябва:
                                                
                                                            1)
                                                         
                                                         
                                                            да добави следната забележка в точка XIII на свидетелството за летателна правоспособност: „Валидността на настоящото свидетелство се потвърждава автоматично съгласно посоченото в приложението по ICAO към настоящото свидетелство“; и
                                                         
                                                      
                                                            2)
                                                         
                                                         
                                                            да предостави на пилота приложението по ICAO, на печатен носител или в електронен формат.“;
                                                         
                                                      
                                          
                              
                                    в)
                                 
                                 
                                    в допълнение I, буква а), точка 2 подточка (XIII) се заменя със следното:
                                    
                                                „(XIII)
                                             
                                             
                                                забележки: т.е. специални заверки, свързани с ограничения и заверки за права, включително заверки за езикови умения, забележки относно автоматично потвърждаване на валидността на свидетелство за летателна правоспособност и квалификационни класове за въздухоплавателни средства по приложение II, когато те се използват за въздушни превози с търговска цел; и“.
                                             
                                          
                              
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 27 юли 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 79, 19.3.2008 г., стр. 1.
         
            (2)  Регламент (ЕС) № 1178/2011 на Комисията от 3 ноември 2011 г. за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) № 216/2008 на Европейския парламент и на Съвета (ОВ L 311, 25.11.2011 г., стр. 1).